Nathan Pacheco

Nathan Pacheco (g. 1980 m. sausio 23 d. Virdžinijoje) – JAV operos ir pop dainininkas (tenoras) bei dainų kūrėjas, kurio tėvai kilę iš Brazilijos.

Biografija

N. Pacheco BYU (Brigham Young University) Jutoje baigė operinio dainavimo studijas. Šio universiteto vokalo pedagogas, profesorius J. Arden Hopkin jam padėjo išplėsti baritono diapazoną iki tenoro. Gyveno Italijoje, studijuodamas jos muziką ir kultūrą, dalyvavo Italijos operos festivaliuose. Atvykęs į Los Andželą siekti karjeros, netrukus buvo pastebėtas „Grammy“ bei „Oskaro“ laimėtojo Ric Wake (dirbusio su Celine Dion, Mariah Carey ir Whitney Houston), kuris jį pristatė pasaulinio garso graikų „New Age“ kompozitoriui Yanni. Su juo bendradarbiaujant, Nathan įrašė „operatic pop“ stiliaus dainų dviem Yanni albumams bei kartu su juo koncertavo pasauliniame turne „Yanni Voices“ (surengė daugiau kaip 100 pasirodymų Lotynų Amerikoje, JAV ir Kanadoje). „Deseret News“, apžvelgdama šį turne, savo recenzijoje rašė: „Nathanas pavergia publiką savo galingu balsu, nepažįstančiu jokių ribų. Jis ištraukia tokias natas, kokios dar nebuvo atrastos, ir išdainuoja jas visu stiprumu ir širdimi“. Yanni yra oficialiai pavadinęs Nathaną „Šio šimtmečio balsu“ (The Voice of the Century).

N. Pacheco – pirmasis atlikėjas, pasirašęs kontraktą su įrašų kompanija „Yanni–Wake Entertainment“ (Yanni ir prodiuserio Ric Wake kompanija). Vokalistas pats kuria muziką, o vieniems iš garsiausių instrumentinių Yanni kūrinių, tarp kurių – „Adagio“, „Tribute“ ar „Almost a Whisper“ sukūrė tekstus italų kalba, taip pat kuria ir laisvai kalba anglų, portugalų bei ispanų kalbomis.

2011 m. tenoras dainavo Did. Britanijos karališkosios šeimos nariams, koncertavo su garsiu Did. Britanijos mecosopranu Katherine Jenkins bei su ja įrašė kalėdinį singlą „O Holy Night“. Vėliau Londone „AIR Studios“ („The Beatles“ prodiuserio George Martin įrašų kompanija) įrašinėjo debiutinį albumą su Did. Britanijos Filharmonijos orkestru, bendradarbiaudamas su prodiuseriu/kompozitoriumi Leo – Z (dirbusiu su Andrea Bocelli ar Josh Groban). Mini albumas „Introducing Nathan Pacheco“, kuriame galima rasti ir vieną žymiausių operinių kūrinių – Kalafo ariją „Nessun Dorma“ iš G. Puccini operos „Turandot“, buvo išleistas 2012 m. gegužės mėn. 22 d., o pilnas studijinis albumas „Nathan Pacheco“ – 2012 m. rugsėjo 18 d. Pastarajame įrašytos naujai sukurtos dainos ir tokių žinomų kūrinių kaip „Nessun Dorma“, „Caruso“, „Now We Are Free“ ir „Hallelujah“ interpretacijos. 2012 m. pabaigoje pasirodė EP „Christmas with Nathan Pacheco“.

2015 m. sausio 8 d. išleistas antrasis studijinis dainininko albumas „II“.

Diskografija

Studijiniai albumai

EP  

 2012 m. – Introducing Nathan Pacheco
 2012 m. – Christmas with Nathan Pacheco

Bendri albumai ir singlai 

 2009 m. – Yanni albumas ir DVD „Yanni Voices“. Kūriniai: „Amare Di Nuovo (Adagio In C minor)“, „Unico Amore (Enchantment)“, „Omaggio (Tribute)“, „Vivi Il Tuo Sogno (Almost a Whisper)“, „Nei Tuoi Occhi (In The Mirror)“ (su Chloe), „Vivire Por Ti“ (su Olga Tanon).
 2011 m. – Yanni albumas „Truth of Touch“. Kūrinys: „O Luce Che Brilla Nell'Oscurità“. 
 Singlas „O Holy Night“ (kartu su Katherine Jenkins).
 2014 m. – Yanni albumas „Inspirato“. Kūriniai: „Amare Di Nuovo“, „Riconoscimento“ (su Plácido Domingo, Plácido Domingo Jr., Micaëla Oeste ir Chloe Lowery), „Nello Specchio“ (su Katherine Jenkins).

Šaltiniai

Nuorodos

 Oficiali svetainė
 Facebook profilis
 Music.lt profilis
 „Amare Di Nuovo (Adagio In C minor)“ video
 Oficialus YouTube VEVO kanalas

Tenorai
JAV dainininkai
JAV muzikai